ତେବେ ଖୁବଶୀଘ୍ର ଘରଟି କୋରାପୁଟ ଜିଲ୍ଲାପାଳଙ୍କୁ ଦେଇ ଦିଆଯିବ ବା ସମାଧାନ ଦିଗରେ ଶୀଘ୍ର ପଦକ୍ଷେପ ନିଆଯିବ ବୋଲି ବିଏସଏନଏଲ ଟୁଇଟ ମାଧ୍ୟମରେ ଜଣେଇଛି।
ଭୁବନେଶ୍ୱର, ଜୁଲାଇ ୨୨(ଲୋକାଲ ୱାୟାର): ପନିପରିବା ସୁରକ୍ଷିତ ରଖିବାକୁ ଆଦିବାସୀ ଚାଷୀଙ୍କୁ ଆଉ ଶୀତଳ ଭଣ୍ଡାର ପାଇଁ ଚିନ୍ତା କରିବାକୁ ପଡ଼ିବନି ।
କୋରାପୁଟ ଜିଲ୍ଲାରେ ବିନା ବିଦୁ୍ୟତ ସଂଯୋଗରେ ଏହି ଶୀତଳ ଭଣ୍ଡାର ଚାଲୁଥିବା ବେଳେ ଏହା ଚାଷୀଙ୍କ ଆତ୍ମ ବିଶ୍ୱାସକୁ ବଢ଼ାଇଛି ।
ଜିଲ୍ଲାର ସେମିଳିଗୁଡା ବ୍ଲକର ପ୍ରାୟ ୨୭ଟି ସ୍ଥାନରେ ଏଭଳି ଶୀତଳ ଭଣ୍ଡାର ସ୍ଥାପନ କରାଯାଇଥିବା ବେଳେ ଆଗାମୀ ଦିନରେ ଜିଲ୍ଲାରେ ଆଉ ୨୦୦ଟି ସବଜି କୁଲର ସ୍ଥାପନ ହେବ ।
ଜିଲ୍ଲା ଖଣିଜ ପ୍ରତିଷ୍ଠାନ ପକ୍ଷରୁ ଏଥିପାଇଁ ଆର୍ଥିକ ସହାୟତା ବି ଯୋଗାଇ ଦିଆଯାଇଛି ।
ଗୋଟିଏ ଲେଖାଏଁ ଶୀତଳଭଣ୍ଡାର ନିର୍ମାଣ କରିବା ପାଇଁ ୫୦ ହଜାର ୫୦୦ ଟଙ୍କା ଖର୍ଚ୍ଚ କରାଯିବ ।
ଜିଲ୍ଲା ଖଣିଜ ପ୍ରତିଷ୍ଠାନ (ଡିଏମଏଫ୍) ପକ୍ଷରୁ ଏଥିପାଇଁ ୪୭ ହଜାର ଟଙ୍କା ଯୋଗାଇ ଦିଆଯାଉଥିବା ବେଳେ ଚାଷୀକୁ ନିଜସ୍ୱ ଖର୍ଚ୍ଚରୁ ୩୫୦୦ ଟଙ୍କା ଦେବାକୁ ପଡୁଛି ।
ଏହି ସବଜି କୁଲରରେ ଏକାଥରକେ ୧୫୦ କିଲୋଗ୍ରାମର ପନିପରିବା ରହିବାର ସୁବିଧା ରହିଛି ।
ମୁମ୍ବାଇ ସ୍ଥିତ ରୁକାର୍ଟ ଟେକ୍ନୋଲୋଜି ଏହି ଶୀତଳ ଭଣ୍ଡାରର ପରିକଳ୍ପନା କରିଛି । ସିମେଣ୍ଟ ଇଣ୍ଟା ଦ୍ୱାରା ବାହାର ଆବରଣ କରାଯାଉଥିବା ବେଳେ ଭିତରେ ମେଟାଲର କୁଲର ରହିଛି ।
ମେଟାଲ ଚାମ୍ବର ଭିତରେ ରହିଥିବା ପାଖାପାଖି ୧୬୦୦ ପ୍ଲାଷ୍ଟିକ ବଲ୍ ପନିପରିବାକୁ ଥଣ୍ଡା କରିବାରେ ସାହାଯ୍ୟ କରୁଛି ।
ଦିନକୁ ୧୦ରୁ ୧୫ ଲିଟର ପାଣିର ଆବଶ୍ୟକତା କରୁଥିବା ଏହି ଶୀତଳ ଭଣ୍ଡାର ଜଳୀୟ ବାଷ୍ପ ଦ୍ୱାରା ପରିବାକୁ ସତେଜ ରଖୁଛି । ଯାହାକି ଆସନ୍ତା ୪ରୁ ୫ ବର୍ଷ ଯାଏଁ ଚାଷୀଙ୍କର ଚାହିଦା ମେଣ୍ଟାଇବ ।
ପୂର୍ବରୁ ଚାଷୀଙ୍କୁ ସେମାନଙ୍କର ଉତ୍ପାଦିତ ସାମଗ୍ରୀ ସ୍ଥାନୀୟ ବଜାରରେ ବିକ୍ରି କରିବାକୁ ପଡୁଥିଲା ।
ଏଥିପାଇଁ ଅନେକ ସମୟରେ ସେମାନଙ୍କୁ ଠିକ୍ ଦାମ୍ ମିଳୁନଥିଲା । ତେବେ ନୂତନ ଜ୍ଞାନ କୌଶଳ ଦ୍ୱାରା ନିର୍ମାଣ କରାଯାଇଥିବା ଏହି ସବଜି କୁଲର ଅନ୍ତତଃପକ୍ଷେ ଏବେ ଚାଷୀଙ୍କ ଚାହିଦା ମେଣ୍ଟାଇବ ବୋଲି ଜିଲ୍ଲା ପ୍ରଶାସନ ଆଶା କରୁଛି ।
ପ୍ରତିଦିନ ସେମିଳିଗୁଡା ବ୍ଲକ୍ରେ ପାଖାପାଖି ୩୦ ଟନ୍ ପରିବା ଚାଷ କରାଯାଉଥିବା ବେଳେ ଚାଷୀମାନେ ସୁନାବେଡ଼ା, ଦାମନଯୋଡ଼ି ଓ କୁନ୍ଦୁଲି ହାଟରେ ଏହାକୁ ବିକ୍ରି କରୁଥିଲେ ।
ବେଳେ ବେଳେ ଉତ୍ପାଦନ ଅଧିକ ଓ ଚାହିଦା କମ୍ ଥିବାରୁ ସେମାନଙ୍କୁ କମ୍ ଦାମ୍ରେ ପନି ପରିବା ବିକ୍ରି କରିବାକୁ ପଡୁଥିଲା ।
ଶୀତଳ ଭଣ୍ଡାରର ଅସୁବିଧା ଯୋଗୁଁ ଚାଷୀ ନିଜର ଉତ୍ପାଦିତ ସମାଗ୍ରୀର ଠିକ୍ ମୂଲ୍ୟ ପାଇ ପାରୁନଥିଲେ ।
ମାତ୍ର ଏବେ ଜିଲ୍ଲା ପ୍ରଶାସନଦ୍ୱାରା ନିଆଯାଇଥିବା ପଦକ୍ଷେପ ସେମାନଙ୍କୁ ଆର୍ଥିକ ସ୍ୱଚ୍ଛଳ କରିବ ।
ଏ ବାବଦରେ ଗାଁର ଆଦିବାସୀ ମହିଳା ଚାଷୀ ସମ୍ବରୀ ଯାନୀ ଓ ଲଳିତା ଜୟପୁରିଆ କହିଛନ୍ତି ୨୭ଟି ଚାଷୀ ପରିବାରକୁ ନୂତନ ଜ୍ଞାନ କୌଶଳର ଏହି ଶୀତଳ ଭଣ୍ଡାର ନିର୍ବାଣ କରିବା ପାଇଁ ଜିଲ୍ଲା ଖଣିଜ ପ୍ରତିଷ୍ଠାନ ପକ୍ଷରୁ ୪୭ ହଜାର ଟଙ୍କାର ଆର୍ଥିକ ସହାୟତା ପ୍ରଦାନ କରାଯାଇଛି ।
ଯାହାକି ଜୀବନକୁ ସହଜ କରି ଦେଇଛି । ପରୋକ୍ଷ ଭାବେ ଆମ ଆୟକୁ ବି ଦ୍ୱିଗୁଣ କରିଛି ।
ଏବେ ଆମେ ନିଜ ଉତ୍ପାଦିତ ପନିପରିବାକୁ ଅନ୍ତତଃ ପକ୍ଷେ କିଛିଦିନ ପାଇଁ ସଂରକ୍ଷିତ କରି ରଖିପାରୁଛୁ । ଯାହାକି ଆମକୁ ଅଧିକ ୨୦୦୦ ଟଙ୍କା ଆୟ କରିବାର ସୁଯୋଗ ଦେଉଛି ।
ଏ ବାବଦରେ ଓଡ଼ିଶା ଜୀବିକା ମିଶନର ଜିଲ୍ଲା ପ୍ରକଳ୍ପ ସଂଯୋଜିକା ସୁସ୍ମିତା ସାମନ୍ତରାୟ କହିଛନ୍ତି ସେମିଳିଗୁଡାରେ ପରୀକ୍ଷାମୂଳକ ଭାବେ କରାଯାଇଥିବା ସବଜି କୁଲରର ସଫଳତା ଏବେ ଜିଲ୍ଲା ପ୍ରଶାସନକୁ ଅନ୍ୟ ସ୍ଥାନରେ ଏହାକୁ ନୂଆ କରି କରିବାକୁ ବାଟ ଦେଖାଇଛି ।
ତେଣୁ କୋରାପୁଟ, ଦଶମନ୍ତପୁର, ନାରାୟଣପାଟଣା, ପଟାଙ୍ଗୀ ଓ ଲକ୍ଷ୍ମୀପୁରରେ ଆସନ୍ତା ଦିନରେ ଏହାକୁ କରାଯିବାକୁ ଲକ୍ଷ୍ୟ ରଖାଯାଇଛି ।
ଆସନ୍ତା ଦିନରେ ଆମେ ଏଭଳି ୨୦୦ଟି ଶୀତଳ ଭଣ୍ଡାର କରିବାକୁ ଲକ୍ଷ୍ୟ ରଖିଛୁ । ଯାହାକି ଚାଷୀଙ୍କୁ ଆର୍ଥିକ ସ୍ୱାବଲମ୍ବୀ କରିବା ଦିଗରେ ସହାୟକ ହେବ ।
ଏହା ବିନା ବିଦୁ୍ୟତ ଶକ୍ତି ବିନା ସୋଲାର ପରିଚାଳିତ ହେଉଥିବାରୁ ଏଥିପାଇଁ ଚାଷୀଙ୍କୁ ଅଧିକ ଖର୍ଚ୍ଚାନ୍ତ ହେବାକୁ ପଡ଼ିବନି ।
କୋରାପୁଟ,ମେ ୨୮(ଲୋକାଲ ୱାୟାର): ପ୍ରକୃତିର ଅପାଶରା ରୂପମ୍ଭାରରେ ବିମଣ୍ଡିତା ଆମ କୋରାପୁଟ। ଏହାର ଚଳଚଞ୍ଚଳା ନିର୍ଝରିଣୀର ପ୍ରବହମାନ ଜଳରାଶି ସମ ତାଳଦେଇ ଆଦିମ ଜନଜାତିଙ୍କର ଉତ୍ସାହ ଓ ଆବେଗପୂର୍ଣ୍ଣ ଛନ୍ଦମୟ ଜୀବନଶୈଳୀ ଏମାନଙ୍କର ସ୍ବତନ୍ତ୍ର୍ୟ ଓ ବୈଶିଷ୍ଟ୍ୟ ପ୍ରତିପାଦନ କରିଥାଏ ।
ଜନଜାତି ସଂସ୍କୃତି ର ଉତ୍କର୍ଷତାରେ ଭରପୁର ଏ କୋରାପୁଟ ମାଟି ଏମାନଙ୍କର ନିଷ୍କପଟ ଓ ସରଳ ଜୀବନଚର୍ଯ୍ୟା କୁ ସାହିତ୍ୟ ଓ ସଂସ୍କୃତିରେ ରଙ୍ଗାୟିତ କରି ଓଡିଶା କୁ କରିଛି ଗର୍ବିତ ଓ ରୁଦ୍ଧିମନ୍ତ।
କିନ୍ତୁ ଏ ସରଳ, ନିଷ୍ପାପ ଜନଜାତି ସମୂହର ଜୀବନ ଜୀବିକା ସାଂପ୍ରତିକ ପରିପ୍ରେକ୍ଷୀରେ କରୋନା ମହାମାରୀ ର ଆଶଙ୍କାବଳୟରେ ପ୍ରଭାବିତ ଓ କବଳିତ ।
ସମଗ୍ରବିଶ୍ବର ମାନବ ସମାଜ ଯେଉଁ ଆତଙ୍କ ଓ ଆଶଙ୍କା ଏବଂ ଆଶା ଓ ନିରାଶାର ଦୋଛକି ଦଣ୍ଡାୟମାନ, ସେଠାରେ ଏ ଜନଜାତିଙ୍କ ଜୀବନ ବି କିଭଳି ବାଦ ପଡନ୍ତା ? ତଥାପି ଏ ଆଦିମ ଅଧିବାସୀଙ୍କର ଜିତିବା ଓ ବଞ୍ଚିବା ପାଇଁ ରକ୍ତେ ରକ୍ତେ ପ୍ରବାହିତ ଅଦମନୀୟ ଇଚ୍ଛା ଏ ମାନଙ୍କୁ କରିଛି ଅପ୍ରତିହତ ।
ଏହି ମହାମାରୀର ବିଭୀଷିକାର ଯେଉଁ ସମାହିକ ବ୍ୟତିକ୍ରମ ଏମାନଙ୍କ ଜୀବନଶୈଳୀ କୁ କିଛିମାତ୍ରାରେ ପ୍ରଭାବିତ କରିଛି, ସେହି ସ୍ଥିତିରୁ ମୁକୁଳି ପୁନଃ ସ୍ବାଭାବିକ ଜୀବନକୁ ଆପଣେଇବା ପାଇଁ "ସଂସ୍କୃତି ଓ ସାହିତ୍ୟ" କୁ ପାଥେୟ କରିବା ପାଇଁ କୋରାପୁଟ ସଂସ୍କୃତି ବିଭାଗ ଏହି ୱେବିନର ଚର୍ଚ୍ଚାର ଶୁଭାରମ୍ଭ ଏ ପୁଣ୍ୟମାଟିରୁ କରିବା ପାଇଁ ଆଜି ଅଣ୍ଟା ଭିଡିଛି ।
ମାନସପଟ୍ଟରୁ ସେହି କରୋନା କାଳିମା ଓ ବିଭୀଷିକାର ଆସ୍ତରଣକୁ ହଟେଇ ଜନଜାତିଙ୍କ ମନରେ ନବ ଉନ୍ମାଦନା, ଉତ୍ସାହ ଓ ଆଶାର କିରଣ ପୁନଃଜାଗରଣ କରିବା ଉଦ୍ଦେଶ୍ୟରେ ଆମର ଏ ପ୍ରୟାସକୁ ସାଫଲ୍ୟମଣ୍ଡିତ କରିବା ପାଇଁ ଓଡିଆ ଭାଷା, ସଂସ୍କୃତିର ପ୍ରମୁଖ ଶାସନ ସଚିବ ଶ୍ରୀଯୁକ୍ତ ବିଷ୍ଣୁପଦ ସେଠୀ, ଏହି କାର୍ଯ୍ୟକ୍ରମର ମୁଖ୍ୟ ପୃଷ୍ଠପୋଷୋକ ଓ ମାର୍ଗଦର୍ଶକର ଭୂମିକା ନିଭାଉଛନ୍ତି ।
ତାଙ୍କରି ପ୍ରେରଣାରେ ଏ କାର୍ଯ୍ୟକ୍ରମକୁ ସଂସ୍କୃତିର ମୁଖ୍ୟ ୩ଗୋଟି ଧାରା ଯଥା ସାହିତ୍ୟ ଏକାଡେମି, ଲଲିତ କଳା ଏକାଡେମି ଓ ସଂଗୀତ ନାଟକ ଏକାଡେମିର ସଭାପତି ମାନଙ୍କୁ ଆମ କାର୍ଯ୍ୟକ୍ରମରେ ସାମିଲ କରିପାରିଛୁ ।
ତତ୍ ସଙ୍ଗେ- ସଙ୍ଗେ ଏହି ଏକାଡେମୀ ସମୂହର ଉପସଭାପତି ଏବଂ ଜାତୀୟସ୍ତରର ଖ୍ୟାତନାମା ଲେଖକ, କବି ଏବଂ ସ୍ତମ୍ଭକାରମାନଙ୍କୁ ମଧ୍ୟ ଆମ ଗହଣରେ ପାଇପାରିଛୁ ।
ଏହି "ସଂସ୍କୃତି ଓ ସାହିତ୍ୟ" ଚର୍ଚ୍ଚାରେ ଅଭିଭକ୍ତ କୋରାପୁଟର ଲେଖକ, କବି ଏବଂ ଜନଜାତି ସଂସ୍କୃତି ଗବେଷକମାନଙ୍କୁ ମଧ୍ୟ ଚର୍ଚ୍ଚାରେ ଭାଗ ନେବାପାଇଁ ସାମିଲ କରିପାରିଛୁ ।
ଏହିଭଳି ଏକ ପରିକଳ୍ପନା ନେଇ ଜିଲ୍ଲା ସଂସ୍କୃତି ବିଭାଗ ଅଧିକାରୀ ଅର୍ଚ୍ଚନା ଦାସ ୱେବିନର ପ୍ରାରମ୍ଭରେ ଏହାର ଉଦ୍ଦେଶ୍ୟ ଏବଂ ଉପସ୍ଥିତ ସମସ୍ତ ଅତିଥିଙ୍କର ପରିଚୟ ପ୍ରଦାନ କରି ଏହାର ଶୁଭାରମ୍ଭ ପାଇଁ ଓଡିଆ ଭାଷା ଓ ସଂସ୍କୃତି ର ପ୍ରମୁଖ ଶାସନ ସଚିବଙ୍କୁ ଆମନ୍ତ୍ରଣ କରିଥିଲେ ।
ଶୁଭାରମ୍ଭ ଅବସରେ ରେ ଉଦଘାଟକ ଶ୍ରୀ ବିଷ୍ଣୁପଦ ସେଠୀ ମୋହୋଦୋୟ ଏହିଭଳି ଏକ ସମୟପୟୋଗୀ ୱେବିନର କୁ ଆୟୋଜନ କରିଥିବା ଜିଲ୍ଲା ସଂସ୍କୃତି ଅଧିକାରୀ ଙ୍କୁ ବଧାଇ ଜଣାଇ ଉପସ୍ଥିତ ଅତିଥି ଏବଂ ସ୍ଥାନୀୟ ଗବେଷକ ମାନଙ୍କୁ ଏହି କାର୍ଯ୍ୟକ୍ରମରେ ଅଂଶଗ୍ରହଣ ପାଇଁ ସାଧୁବାଦ ଜ୍ଞାପନ କରିଥିଲେ ।
ଅଭିଭକ୍ତ କୋରାପୁଟ ଭୂଖଣ୍ଡ ରୁ ଆରମ୍ଭ ଏହି ସଂସ୍କୃତି ଓ ସାହିତ୍ୟ ଚର୍ଚ୍ଚା ସମଗ୍ର ଓଡିଶା ର ବିଭିନ୍ନ ଜିଲ୍ଲାରେ ପ୍ରତିଫଳିତ ହେବାକୁ ସେ ଆଶାବ୍ୟକ୍ତ କରିଥିଲେ ।
ଏହି ପୂଣ୍ୟମାଟିର କଳା, ସାହିତ୍ୟ ଓ ସଂସ୍କୃତିର ମହନୀୟତା ବଖାଣିବାକୁ ଯାଇ ଖ୍ରୀଷ୍ଟପୂର୍ବ ୨୭୧ ର କଳିଙ୍ଗ ଯୁଦ୍ଧ, ସମ୍ରାଟ ଅଶୋକ ଏବଂ ଧିବରକନ୍ୟା "କରୁଜାକି" ର କଥା ବସ୍ତୁ ର ଅବତରଣ କରିଥିଲେ ।
ମାନବ ସମାଜର ଇତିହାସ କୁ ପର୍ୟ୍ୟାଲୋଚନା କରି ଏହାର ବିଭିନ୍ନ ଉତଥାନ, ପତନ, ଘାତ, ପ୍ରତିଘାତ ସତ୍ୱେ କିଭଳି ମାନବ ସମାଜ ସଦର୍ପେ ଦଣ୍ଡାୟମାନ ତାହାର ଉଦାହରଣ ରଖିଥିଲେ ।
୧୮୭୭ ମସିହାର ନଅଙ୍କ ଦୁର୍ଭିକ୍ଷ,ବେଙ୍ଗଲ ଦୁର୍ବିପାକ ଏବଂ ଅନ୍ୟ କରାଳ ବିଭୀଷିକା କୁ ସାମନା କରି ମଧ୍ୟ ମାନବ ସମାଜ ତାର ଲକ୍ଷପଥ ରୁ କିଭଳି ବୁଚ୍ୟୁତ ହୋଇନି, ତାହାର ଅବତାରଣା ମଧ୍ୟ କରିଥିଲେ ।
କାଳଜୟୀ ସ୍ରଷ୍ଟା ଭୀମଭୋଇଙ୍କର ଅବିସ୍ମରଣୀୟ ପଂକ୍ତି ଯୋଥା 'ପ୍ରାଣୀଙ୍କ ଆରତ..................................ଜଗତ ଉଦ୍ଧାର ହେଉ' ର ସ୍ମୃତିଚରଣ କରିଥିଲେ ।
ଯୁଗେ ଯୁଗେ ଲେଖକ, କବି ଓ ସ୍ତୟକାର ମାନେ ତାଙ୍କର ଲେଖନୀ ମୁନରେ କିପରି ମାନବସମାଜରେ ଅଦ୍ୟମ ଜିତିବାରୁ ଇଚ୍ଛା କୁ ଜୀବନ୍ତ କରିଛନ୍ତି ତାହାର ଉଲ୍ଲେଖ କରିଥିଲେ ।
କୋରାପୁଟମାଟିରେ ଏହି ତିନି ମୁଖ୍ୟ ଧାରାର କର୍ଣ୍ଣଆର ଏକତ୍ରହୋଇ ସାହିତ୍ୟ ଓ ସଂସ୍କୃତି ପ୍ରସାରର ମଙ୍ଘ ଧରିଥିବାରୁ ଏହିଠାରୁ ସମଗ୍ର ଓଡିଶା ପାଇଁ ଆହ୍ବାନର ବାର୍ତ୍ତା ବହନ କରିବା ପାଇଁ ମତପାଷାଣ କରିଥିଲେ ।
ଏ କରୋନା ମୋହମରୀର ବିଭୀଷିକା ରେ ଆଶଙ୍କିତ ବ ଭୟଭୀତନହୋଇ ସାହିତ୍ୟ ଓ ସଂସ୍କୃତିର ସୃଜଳଶୀଳ ଦିଗକୁ ଧ୍ୟାନ ଦେଇ ମାନବସମାଜର ମନୋବଳ ଦୃଢ କରିବାରେ ଏ ଲେଖକ ଓ କବି ବୃନ୍ଦ ଅଙ୍ଗୀକାରବଦ୍ଧ ହେଲେ ଆମେ ନିଶ୍ଚୟ ଏ ମହାମାରୀକୁ ପ୍ରତିହତ କରିପାରିବ ର ଆଶାପୋଷଣ କରିଥିଲେ ।
ଓଡିଶା ସଙ୍ଗୀତ ନାଟକ ଏକାଡେମୀର ସଭାପତି ପଦ୍ମଶ୍ରୀ ଅରୁଣା ମହାନ୍ତି ୱେବିନାରକୁ ସମ୍ବାଧନ କରି କହିଲେ ଯେ ମାନବ ସଭ୍ୟତାର ଅଭ୍ୟୁଦୟ ଓ ପ୍ରଗତି ନିମନ୍ତେ ନାଟ୍ୟ, ନୃତ୍ୟ ଓ ସଂସ୍କୃତି ର ଉତ୍କର୍ଷତାର ସଂରକ୍ଷଣ ଜରୁରୀ ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ବାଞ୍ଚନୀୟ ।
କୋରାପୁଟର କୃଷିଭିତ୍ତିକ ସାମାଜିକ ଚଳଣିର ଅବତାରଣ କରି କୋରାପୁଟ (ଅଭିଭକ୍ତ) ଓଡିଶାର ଭାତହାଣ୍ଡି ରୂପେ ବର୍ଣନା କରିଥିଲେ ।
ଲଳିତ କଳା ଏକାଡେମୀର ସଭାପତି ପ୍ରସିଦ୍ଧ ବାଲୁକାଶିଳ୍ପୀ ପଦ୍ମଶ୍ରୀ ସୁଦର୍ଶନ ପଟ୍ଟନାୟକ ଏହି ୱେବିନର ଉଦବୋଧନ ପ୍ରଦାନ କରି କହିଥିଲେ କି କେବଳ କଟକ, ପୁରୀ ଓ ଭୂବନେଶ୍ୱର ନୁହେଁ, କୋରାପୁଟ ରେ ମଧ୍ୟ ଲଲିତକଳା ସଂସ୍କୃତିର ଉତ୍ସବ ଅନୁଷ୍ଠିତ ହେବା ଆବଶ୍ୟକ।
ଶୀତ ଉତ୍ସବ (Winter Festival) କୋରାପୁଟରେ ହେଲେ ଏହି ଉତ୍ସବର ପ୍ରକୃତ ଉଦ୍ଦେଶ୍ୟ ସାଧିତ ହୋଇପାରିବ ।
ଅଭିବକ୍ତ କୋରାପୁଟର ପ୍ରସିଦ୍ଧ ସୌରା କଳାକୁ ପୁରୀର ପଟ୍ଟଚିତ୍ର ସହ ତୁଳନା କରି ଏହାର ପ୍ରଚାର ଓ ପ୍ରସାର ଉପରେ ଗୁରୁତ୍ବରୂପେ କରିଥିଲେ ।
ତତ୍ପରେ ସାହିତ୍ୟ ଏକାଡେମୀର ସାଭାପତି ଶ୍ରୀଯୁକ୍ତ ହୃଷିକେଶ ମଲ୍ଲିକ ଏହି କୋରାପୁଟ ମାଟି ଅଷ୍ଟ୍ରଲାଏଡ ଓ ଦ୍ରାବିଡ ସଂସ୍କୃତିର ମିଳନସ୍ଥଳ ବୋଲି ଅଭିହିତ କୋରିଥିଲେ ।
ଏହା ଆଦିବାସୀ ଏବଂ କୀୟଦାଂଶ ରେ ବୌଦ୍ଧ ଓ ଜୈନ ଧର୍ମବଲମ୍ବୀ ମାନଙ୍କୁ ନେଇ ସମାହାର ।
ପ୍ରାକବୈଦିକ ଯୁଗର ଏ କୋରାପୁଟ ଏହାର ପ୍ରାଚୀନ ସଂସ୍କୃତି ଓ ପରମ୍ପରା ପାଇଁ ସତନ୍ତ୍ର ସ୍ଥାନ ଗ୍ରହଣ କରିଛି ।
ଏହି ମାଟିର କୃଷିଭିତିକ ପର୍ବ ଓ ସଂସ୍କୃତିର ଉନ୍ମଚନ ହୋଇ ଲୋକଲୋଚନ କୁ ଆସିବା ବାଞ୍ଛନୀୟ ।
ଜାତୀୟ ସ୍ତର ର ସାହିତ୍ୟ ଏକାଡେମୀ ପୁରସ୍କାର ବିଜେତା ଶ୍ରୀ ନିଲୋତ୍ପଳ ମୃଣାଳ ଏହି ଅବସର ରେ ନିଜର ବ୍ୟକ୍ତବ୍ୟ ଉପସ୍ଥାପନ କରି କହିଥିଲେ ଯେ ପ୍ରକୃତିର ବିଡମ୍ବନା ଯୋଗୁଁ ବିଭିନ୍ନ ପ୍ରକୃତିକ ବିପର୍ଯ୍ୟୟର ସମ୍ମୁଖିନ ହୋଇ ମଧ୍ୟ ଓଡିଶା ତାର ଚିରାଚରିତ ପ୍ରଗତି ପଥରେ ଗତିଶୀଳ।
ଅନ୍ୟ ରାଜ୍ୟ ଏ ପରିପେକ୍ଷୀରେ ଓଡିଶା ରୁ ଶିକ୍ଷାଲାଭ କରିବା ଆବଶ୍ୟକ । ଜନଜାତି ଜୀବନରେ ପ୍ରକୃତି ପ୍ରେମ ଏକ ଅନନ୍ୟ ଉଦାହରଣ ଏବଂ ଅଙ୍ଗାଙ୍ଗିଭାବେ ଜଡିତ ।
ଓଡିଶା ସମ୍ପର୍କରେ କହିବାକୁଯାଇ ଉତ୍କଳମଣି ଗୋପବନ୍ଧୁ ଦାସଙ୍କ ବିଷୟରେ ମଧ୍ୟ ସେ ଚର୍ଚା କରିଥିଲେ ।
ଗବେଷକ ଓ ବକ୍ତା ହିସାବରେ ଶ୍ରୀରଙ୍ଗ ନାୟକ ତାଙ୍କ ବକ୍ତବ୍ୟରେ କୋରାପୁଟ ମାଟି ର ଐତିହ ଓ ସଂସ୍କୃତି ସମ୍ବନ୍ଧ ରେ ନିଜର ମତ ଉପସ୍ଥାପନା କରିଥିଲେ ।
କୋରାପୁଟ ର ଐତିହ ସହ ଶୈବପୀଠ ଶ୍ରୀ ଶ୍ରୀ ଗୁପ୍ତେଶ୍ବରଙ୍କ ମହିମା ଯେ ଅଙ୍ଗାଙ୍ଗି ଭାବେ ଯୋଡିତ ଏଥିରେ ଦ୍ବିମତ ନାହିଁ ।
ଗୁମ୍ଫା ସଂସ୍କୃତି ଓ ପରମ୍ପରା ସମ୍ବନ୍ଧରେ ଅଭିଭକ୍ତ କୋରାପୁଟର ନିବିଡ ସମ୍ପର୍କରର ଅବତାରଣା କରିଥିଲେ ।
ଏହି ମହାନ ସଂସ୍କୃତିକୁ ଆଉ ଆଗକୁ ନେବାକୁ ସେ ସମସ୍ତ ଅଂଶଗ୍ରହଣକାରୀ ସଦସ୍ୟଙ୍କ ଦୃଷ୍ଟି ଆକର୍ଷଣ କରିଥିଲେ ।
ଅଂଶଗ୍ରହଣ କରି କବି ହଳଧର ଅମାନ୍ତ ଉଲ୍ଲେଖ କରିଥିଲେ ଯେ ସେ କିପରି ଖାଲିପାଦରେ ଭାରତର ମହାମହିମ ରାଷ୍ଟ୍ରପତିଙ୍କ ପାଖକୁ ସୌଜନ୍ୟମୂଳକ ସାକ୍ଷାତ କରିବାକୁ ଯାଇଥିଲେ ।
ପରିଶେଷରେ ଜିଲ୍ଲା ସଂସ୍କୃତି ଅଧିକାରୀ ଅର୍ଚ୍ଚନା ଦାସ ଏହି ୱେବିନାରକୁ ସାଫଲ୍ୟମଣ୍ଡିତ କରିଥିବାରୁ ଅଂଶଗ୍ରହଣକାରୀ ସମସ୍ତ ବିଶିଷ୍ଟ ଅତିଥିବୃନ୍ଦଙ୍କୁ କୃତଜ୍ଞତା ଜ୍ଞାପନ କରିଥିଲେ ।
ସ୍ବତନ୍ତ୍ରଭାବେ ଉଲ୍ଲେଖକରି ଓଡିଆ ଭାଷା ସାହିତ୍ୟ ଓ ସଂସ୍କୃତିର ପ୍ରମୁଖ ଶାସନ ସଚିବଙ୍କର ଐକାନ୍ତିକ ଓ ନିଷ୍ଠାପର ପ୍ରଚେଷ୍ଟା ଏବଂ ପୃଷ୍ଠପୋଷକତା ପାଇଁ ଏ ୱେବିନାର ସଫଳ ହୋଇଥିବା ସେ ପ୍ରକାଶ କରି ଆଗାମୀ ଦିନରେ ଏହିଭଳି କାର୍ଯ୍ୟକ୍ରମରେ ସମସ୍ତ ଅତିଥିମାନଙ୍କର ସାନ୍ନିଧ୍ୟ ଓ ସାହଚର୍ଯ୍ୟ କାମନା କରିଥିଲେ ଏବଂ ୱେବିନାର ପରିସମାପ୍ତି ଘୋଷଣା କରିଥିଲେ ।
ଭୁବନେଶ୍ୱର, ମେ ୨୭(ଲୋକାଲ ୱାୟାର): କୋଭିଡ୍ ଆକ୍ରାନ୍ତ ହୋଇ କଟକର ଏକ ଡାକ୍ତରଖାନାରେ ଚିକିତ୍ସାଧୀନ ଅବସ୍ଥାରେ ଗୁରୁବାର ସକାଳ ପ୍ରାୟ ୭ଟାରେ ବିଶିଷ୍ଟ ସଙ୍ଗୀତକାର ଶାନ୍ତିରାଜ ଖୋସଲାଙ୍କ ୫୫ ବର୍ଷ ବୟସରେ ଦେହାନ୍ତ ହୋଇଛି ।
ଜନ୍ମମାଟି କୋରାପୁଟର ଜୟପୁର ସହରରେ ତାଙ୍କର ଶେଷକୃତ୍ୟ ସମ୍ପନ୍ନ ହୋଇଛି । ଘରେ ପତ୍ନୀ ସାଗରିକା ଖୋସଲା ଓ ଝିଅ ଶ୍ରୁତି ଖୋସଲା ଅଛନ୍ତି ।
୬ ମାସ ତଳେ ତାଙ୍କ ସାନ ଭାଇଙ୍କ ଦେହାନ୍ତ ହୋଇଥିବା ଅଭିନେତା ଶ୍ରୀତମ୍ ଦାସ କହିଛନ୍ତି ।
ଶ୍ରୀ ଖୋସଲା ଜୟପୁରଠାରେ ୧୯୬୬ ଅକ୍ଟୋବର ୭ ତାରିଖରେ ଜନ୍ମଗ୍ରହଣ କରିଥିଲେ । ପିଲା ବେଳୁ ସଙ୍ଗୀତ ଓ ଅଭିନୟ ପ୍ରତି ଦୁର୍ବଳତା ଥିଲା । ସ୍କୁଲରେ ଗୀତ ଗାଉଥିବା ବେଳେ କଲେଜରେ ପଢ଼ିବା ବେଳେ ଅଭିନୟ କରୁଥିଲେ । ଅର୍କେଷ୍ଟ୍ରା ଓ ଡ୍ରାମାରେ ଭାଗ ନେଉଥିଲେ । ପରେ ହିନ୍ଦୁସ୍ଥାନ କ୍ଲାସିକାଲ୍ ୱେଷ୍ଟର୍ଣ୍ଣରେ ପାଠ ପଢ଼ି ଗୀଟାରିଷ୍ଟ ଏବଂ ମାଣ୍ଡୋଲିନ୍ ବାଦକ ଭାବେ ସଙ୍ଗୀତରେ ଯାତ୍ରା ଆରମ୍ଭ କରିଥିଲେ । ସଙ୍ଗୀତ ପରିଚାଳକ ବା ଆରେଞ୍ଜର୍ ଭାବେ ସବୁ ଆଗଧାଡ଼ିର ସଙ୍ଗୀତ ନିର୍ଦ୍ଦେଶକଙ୍କ ସହ କାମ କରିଥିଲେ ।
ଆକାଶବାଣୀ କଟକ କେନ୍ଦ୍ରରେ ବାଦ୍ୟକାର ଭାବେ କାମ କରିବା ସହ ବିଭିନ୍ନ କ୍ୟାସେଟ୍ କମ୍ପାନି ପାଇଁ ଗୀତ ତିଆରି କରିଥିଲେ । ୨୦୦୨ ମସିହାରେ ନିର୍ଦ୍ଦେଶକ ବବି ଇସଲାମ୍ ତାଙ୍କୁ ସିନେମା ଚଳଚ୍ଚିତ୍ର 'ରଙ୍ଗ ନମ୍ବର'ରେ ସୁଯୋଗ ଦେଇଥିଲେ । ସିନେମାଟି ସୁପରହିଟ୍ ହୋଇଥିଲା । ଏହାପରେ ସେ ସଫଳତାର ସହ ଆଗେଇ ଚାଲିଥିଲେ ।
ଶତା%ଧକ ସୁପରହିଟ୍ ଆଲବମ୍ ଗୀତ ସହ ୨୨ରୁ ଊର୍ଦ୍ଧ୍ୱ ଚଳଚ୍ଚିତ୍ରରେ ସଙ୍ଗୀତ ନିର୍ଦ୍ଦେଶନା ଦେଇଥିଲେ । ଆଲବମ୍ ଜଗତରେ ଅନେକ ହିଟ୍ ଗୀତ ଦେଇ ସୁନାମ ଅର୍ଜନ କରିଥିଲେ । ୨ ହଜାରରୁ ଅଧିକ ଗୀତରେ ସଙ୍ଗୀତ ନିର୍ଦ୍ଦେଶନା ଦେଇ ସଫଳତା ପାଇଛନ୍ତି । ୩ଟି ସୋଲୋ ଆଲବମରେ ଗୀତ ଗାଇଥିଲେ । ଗୀତ ଲେଖିବା, ସଙ୍ଗୀତ ନିର୍ଦ୍ଦେଶନା, ପରିଚାଳନା ଏବଂ ଗାୟକ ଭାବରେ ନିଜକୁ ପ୍ରତିଷ୍ଠା କରିଥିଲେ । ଓଡ଼ିଆ ଗୀତ ସହିତ ବେଙ୍ଗଲି, ଛତିଶଗଡ଼, ଭୋଜପୁରୀ ଗୀତ ମଧ୍ୟ ପ୍ରସ୍ତୁତ କରିଥିଲେ ।
ସୁମା ରିୟଲ ମିଡ଼ିଆର ପ୍ରଥମ ଚଳଚ୍ଚିତ୍ର 'ଫେରିଆ-କମ୍ ବ୍ୟାକ୍'ରେ ସଙ୍ଗୀତ ନିର୍ଦ୍ଦେଶନା ଦେଇ ଶ୍ରେଷ୍ଠ ସଙ୍ଗୀତ ନିର୍ଦ୍ଦେଶକ ଭାବେ ରାଜ୍ୟ ଚଳଚ୍ଚିତ୍ର ପୁରସ୍କାର ପାଇଥିଲେ ।
ତାଙ୍କର ହିଟ୍ ଗୀତ ମଧ୍ୟରେ, ଡେଉଁଛି ମୋ' ବାଆଁ ଆଖି, ହେ ସମୟ ପିଲା ଦିନ ମୋ' ଦିଅ ଫେରେଇ, ସାଗରେ ତରଙ୍ଗ ପରି ଅଥୟ ଅଧିର, କେମିତି ପଚାରିବି ତମେ କେମିତି ଅଛ ଭୁଲି ଯାଇଛନା ମନେ ରଖିଛ, ହାଏ ତୋ ଓଠ ଛୁଆଁ, ଝୁମୁରୁ ଝୁମୁରୁ ବାଜୁଛି ଲୋ ରାଧା ପାଉଁଜି କୁଞ୍ଜ ବନରେ, ସଖା ହେ ସଖା ହେ, ହେ ବନ୍ଧୁ ବିଦାୟ, ଆଖି ସେ ତ ଆଖି, ପ୍ରେମର ପ୍ରଥମ ଚିଠି, ଜାଇଫୁଲ ଲୋ ଜାଇ ଫୁଲ, ଏମିତି ରଙ୍ଗ ଦେ ଲୋ ଫୁଲ ଏମିତି ରଙ୍ଗ ଦେ, ତତେ ମୋ' ରାଣ ଦେଲି ବାଇ ଚଢ଼େଇ, ବୟସ ରାଜପଥରେ ଆଦି ଅନ୍ୟତମ ।
କରୋନା ସମୟରେ ଏକ ସଚେତନତାଧର୍ମୀ ଗୀତ ରଚନା କରି ନିଜେ ଗାଇଥିଲେ । ଗୀତଟି ଥିଲା 'ଡେଥ୍ ଟିକେଟ୍ ଇଜ୍ କନଫର୍ମଡ୍' । ସଟଡାଉନ୍ ଏବଂ ଲକଡାଉନ୍ ସମୟରେ ହୋଇଥିବା ଏହି ଗୀତ ଥିଲା ତାଙ୍କ ଜୀବନର ଶେଷ ଗୀତ । ଏହାଛଡ଼ା ତାଙ୍କ ସଙ୍ଗୀତ ନିର୍ଦ୍ଦେଶନାର ୫ଟି ଚଳଚ୍ଚିତ୍ର ରିଲିଜ୍ ଅପେକ୍ଷାରେ ରହିଛି ।
କୋରାପୁଟ ,ମେ ୨୪ (ଲୋକାଲ ୱାୟାର): କୋରାପୁଟ ଜିଲ୍ଲା ସଂସ୍କୃତି ଜନଜାତି ବିଭବ,ନୃତ୍ୟ,କଳା ଓ ସାହିତ୍ୟର ସଂଘମ ସ୍ଥଳ ହୋଇଥିବାରୁ ଐତିହ,ସଂସ୍କୃତି,ସାହିତ୍ୟ ଓ ପରମ୍ପରାକୁ ପରିବର୍ଦ୍ଧିତ ଓ ବିକଶିତ ପାଇଁ ସୋମବାର ସନ୍ଧ୍ଯାରେ ଜିଲ୍ଲା ସଂସ୍କୃତି ବିଭାଗ ପକ୍ଷରୁ ୱ୍ବେବିନାର ମାଧ୍ୟମରେ ପ୍ରଥମ ଥର ପାଇଁ ଜାତୀୟସ୍ତରର ଆଲୋଚନା ଚକ୍ର ଆୟୋଜିତ ହୋଇଯାଇଛି ।
ଏହି କାର୍ଯ୍ୟକ୍ରମରେ ରାଜ୍ୟ ସଂସ୍କୃତି ବିଭାଗ ତଥା ସୂଚନା ଓ ଲୋକ ସମ୍ପର୍କ ବିଭାଗର ପ୍ରମୁଖ ଶାସନ ସଚିବ ବିଷ୍ଣପଦ ସେଠୀ ମୁଖ୍ୟ ଅତିଥିଭାବେ ଯୋଗଦେଇ କହିଛନ୍ତି ଯେ ବିଶାଳ ଭୁଖଣ୍ଡର ଇତିହାସ ଓ ସଂସ୍କୃତି ଅଦ୍ୟାବଧି ବିଶ୍ବକୁ ନୂତନ ଦିଶା ଦେଇଆସିଛି ଏବଂ ସୌଭାଗ୍ୟର ବିଷୟ ପ୍ରଥମକରି ଏହି ପୁଣ୍ୟ ଭୁଖଣ୍ଧରୁ ସାଂସ୍କୃତିକ ଜାଗରଣ ସୃଷ୍ଠି କରାଯିବ ।
ଆଗାମୀ ଦିନରେ ଏଭୁଖଣ୍ଧର ସମୃଦ୍ଧ ଐତିହ,ସଂସ୍କୃତି ଓ ପରମ୍ପରାକୁ ପରିବର୍ଦ୍ଧିତ ଓ ବିକଶିତ ଦିଗରେ ଓଡିଶା ସାହିତ୍ୟ ଏକାଡେମୀ ,ସଙ୍ଗୀତ ନାଟକ ଏକାଡେମୀ ଓ ଲଳିତ କଳା ଏକାଦେମୀ କାର୍ଯ୍ୟ କରିବ ଏବଂ ଏଦିଗରେ କୋରାପୁଟ ଜିଲ୍ଲା ସଂସ୍କୃତି ବିଭାଗ ଗୁରୁତ୍ବ ପୂର୍ଣ୍ଣ ଭୁମିକା ଗ୍ରହଣ କରିବ ବୋଲି ତିନୋଟି ଏକାଡେମିର ସଭାପତି ମିଳିତ ସ୍ବର ରେ ମତବ୍ୟକ୍ତ କରିଛନ୍ତି ।
ପ୍ରଥମଥର ପାଇଁ ରାଜ୍ୟର ୩ଟି ଏକାଡେମିର ସଭାପତି ଏହି ଆଲୋଚନାରେ ଭାଗ ନେଇଛନ୍ତି ଏବଂ ରାଜ୍ୟ ଓ ଭାରତ ବର୍ଷର ବିଶିଷ୍ଟ ପ୍ରତିଭା ମାନେ ମଧ୍ୟ ଆଲୋଚନାରେ ସାମିଲ ହୋଇଥିଲେ ।
କୋରାପୁଟ ଜିଲ୍ଲା ସଂସ୍କୃତି ବିଭାଗ ଅଧିକାରୀ ଅର୍ଚନା ଦାସ ସ୍ବାଗତ ଭାଷଣ ଦେବା ସହ କାର୍ଯ୍ୟକ୍ରମଟିକୁ ପରିଚାଳନା କରିଥିଲେ ।
ଭୁବନେଶ୍ୱର,ମେ ୨୧(ଲୋକାଲ ୱାୟାର): ଆସନ୍ତା ୩ ଘଣ୍ଟାରେ ରାଜ୍ୟର ଅଧିକାଂଶ ଜିଲ୍ଲାରେ ଧୂଳିଝଡ଼, କାଳବୈଶାଖୀ ବର୍ଷା ଓ ବଜ୍ରପାତ ହେବାର ଆଶଙ୍କା ଥିବା ନେଇ ଭୁବନେଶ୍ୱରସ୍ଥିତ ଆଞ୍ଚଳିକ ପାଣିପାଗ କେନ୍ଦ୍ର ପକ୍ଷରୁ ସତର୍କ ସୂଚନା ଜାରି କରାଯାଇଛି ।
ଗଞ୍ଜାମ, ଗଜପତି, ନୟାଗଡ଼, ଢେଙ୍କାନାଳ, କନ୍ଧମାଳ, କଟକ (କଟକ ସହର), ଖୋର୍ଦ୍ଧା (ଭୁବନେଶ୍ୱର), ଭଦ୍ରକ, ଯାଜପୁର, ଜଗତସିଂହପୁର, କେନ୍ଦ୍ରାପଡ଼ା, ମୟୂରଭଞ୍ଜ, କୋରାପୁଟ, ରାୟଗଡ଼ା, ସୁନ୍ଦରଗଡ଼, ଝାରସୁଗୁଡ଼ା ଓ ବରଗଡ ଜିଲ୍ଲା ପାଇଁ ସତର୍କ ସୂଚନା ଜାରି କରିଛି ପାଣିପାଗ ବିଭାଗ ।
ସେହିପରି କେନ୍ଦୁଝର, ନବରଙ୍ଗପୁର, ମାଲକାନଗିରି, ପୁରୀ, ବୌଦ୍ଧ, ଦେବଗଡ଼, ବାଲେଶ୍ୱର ଓ ସମ୍ବଲପୁରରେ ମଧ୍ୟ କାଳବୈଶାଖୀ ଆଶଙ୍କା ରହିଛି ।
ଏହି ସବୁ ଜିଲ୍ଲାରେ ସାଧାରଣରୁ ମଧ୍ୟମ ଧରଣର ବର୍ଷା ହେବା ସହ ଘଡଘଡି ଓ ବଜ୍ରପାତ ହେବ ବୋଲି ସତର୍କ କରାଯାଇଛି । ଏହା ସହ ୪୦ରୁ ୫୦ କିମି ବେଗରେ ପବନ ବହିପାରେ ।
ଲୋକଙ୍କୁ ନିରାପଦ ସ୍ଥାନକୁ ଯିବାକୁ ପାଣିପାଗ ବିଭାଗ ପରାମର୍ଶ ଦେଇଛନ୍ତି ।
ଭୁବନେଶ୍ୱର, ମେ ୧୫(ଲୋକାଲ ୱାୟାର): କୋରାପୁଟ ଜିଲ୍ଲାରେ କରୋନା ସଂକ୍ରମିତଙ୍କ ସଂଖ୍ୟା ବୃଦ୍ଧି ପାଉଥିବା ବେଳେ ବୈପାରୀଗୁଡ଼ା ବ୍ଲକର ନୋଡାଲ ଅଧିକାରୀ ଦାୟିତ୍ୱରେ ଥିବା ଓଏଏସ ଅଫିସର ଅର୍ଚ୍ଚନା ଦାଶ ଶନିବାର ବ୍ଲକ ଗସ୍ତରେ ଆସି କ୍ଲଷ୍ଟର ଟିଏମସି ପରିଦର୍ଶନ କରିଛନ୍ତି ।
ଅର୍ଚ୍ଚନା ପିପିଇ କିଟ ପିନ୍ଧି ଟିଏମସି ଭିତରକୁ ପ୍ରବେଶ କରି କରୋନା ଆକ୍ରାନ୍ତଙ୍କ ସ୍ୱାସ୍ଥ୍ୟାବସ୍ଥା ପଚାରି ବୁଝିଛନ୍ତି ।
ସରକାରଙ୍କ ପକ୍ଷରୁ ଦିଆଯାଉଥିବା ଖାଦ୍ୟ, ଔଷଧ ଓ ଅନ୍ୟାନ୍ୟ ଆନୁସଙ୍ଗିକ ସୁବିଧା ରୋଗୀଙ୍କୁ ମିଳୁଛି କି ନାହିଁ ପଚାରି ବୁଝିଥିଲେ ।
ଘରେ ହୋମ କ୍ୱାରେଣ୍ଟାଇନରେ ରହୁଥିବା ଗର୍ଭବତୀ ମହିଳାଙ୍କ ସ୍ୱାସ୍ଥ୍ୟାବସ୍ଥା ମଧ୍ୟ ବୁଝିଥିଲେ ।
ବିଏସଏଫ କ୍ୟାମ୍ପରେ ଆଇସୋଲେସନରେ ରହୁଥିବା ଯବାନମାନଙ୍କ ସହ ଆଲୋଚନା କରି ସେମାନଙ୍କ ମନୋବଳ ବୃଦ୍ଧି କରିଛନ୍ତି ।
ଛତିଶଗଡ଼ ସୀମାନ୍ତରେ ଅବସ୍ଥିତ ଲୋକଙ୍କୁ ସୁରକ୍ଷିତ ରହିବା ସହ କୋଭିଡ୍ ଗାଇଡ୍ଲାଇନ ପାଳନ କରିବାକୁ ପରାମର୍ଶ ଦେଇଛନ୍ତି ।
ଅର୍ଚ୍ଚନାଙ୍କ ସହ ବୈପାରିଗୁଡ଼ା ବିଡ଼ିଓ ଅଭିମନ୍ୟୁ କବି ଶତପଥି, ଡାକ୍ତର ପ୍ରତାପ ଚନ୍ଦ୍ର ତ୍ରିିପାଠୀ ଓ ପଞ୍ଚାୟତ ନିର୍ବାହୀ ଅଧିକାରୀ ପ୍ରମୁଖ ସାମିଲ ଥିଲେ ।
ଉଲ୍ଲେଖଯୋଗ୍ୟ, କୋରାପୁଟ ଜିଲ୍ଲାରେ କରୋନାକୁ ନିୟନ୍ତ୍ରଣ କରିବା ସହ କରୋନା ସ୍ଥିତି ଅନୁଧ୍ୟାନ କରିବା ପାଇଁ ଜିଲ୍ଲାପାଳ ଜିଲ୍ଲାର ୧୪ ବ୍ଲକ ଓ ୪ ସହରରେ ୧୮ ଜଣ ଜିଲ୍ଲା ସ୍ତରୀୟ ଅଧିକାରୀଙ୍କୁ ଦାୟିତ୍ୱ ଦେଇଛନ୍ତି ।
ଅର୍ଚ୍ଚନା ବୈପାରୀଗୁଡ଼ା ବ୍ଲକ ଦାୟିତ୍ୱରେ ଥିବା ବେଳେ ଆଜି ବ୍ଲକରେ ସ୍ଥିତି ଅନୁଧ୍ୟାନ କରି ଜିଲ୍ଲାପାଳଙ୍କୁ ତଦନ୍ତ ରିପୋର୍ଟ ଦେବେ ବୋଲି କହିଛନ୍ତି ।
ଭୁବନେଶ୍ୱର, ଡିସେମ୍ବର ୧୨(ଲୋକାଲ ୱାୟାର): ବାଉଁଶକୁ ମିଳିବ ଆଭିଜାତ୍ୟର ଟ୍ୟାଗ୍ ।
ବାଡ଼ ବୁଲାଇବା,ଡାଲା-କୁଲା-ପାଚିଆ ପ୍ରସ୍ତୁତିରୁ ବାହାରି ଏହା ଶୋଭା ପାଇବ ଘରର ଡାଇନିଂ ରୁମ୍ରେ ।
ଉତ୍ତର ଭାରତ ରାଜ୍ୟଗୁଡ଼ିକ ଭଳି ଓଡ଼ିଶାର ବାଉଁଶ ବି ବ୍ୟବହାର ହେବ ଘରର ଆସବାବପତ୍ର ପ୍ରସ୍ତୁତିରେ ।
ଏଥିପାଇଁ ଉତ୍ତର ଓଡ଼ିଶାର ବାରିପଦା ଓ କୋରାପୁଟର ଜୟପୁରଠାରେ ବାଉଁଶ ପ୍ରୋସେସିଂ ୟୁନିଟ୍ ନିର୍ମାଣ କରାଯିବ ।
ଯେଉଁଠାରେ ବାଉଁଶର ଗୁଣାତ୍ମକମାନ ବୃଦ୍ଧି କରି ଏହାର ବଜାର ଦର ବଢ଼ାଇବା ପାଇଁ ସବୁ ପ୍ରକାର ଉଦ୍ୟମ ହେବ ।
ବୈଷୟିକ ଜ୍ଞାନ କୌଶଳର ବ୍ୟବହାର କରାଯାଇ ବିଭିନ୍ନ ପ୍ରକାର ଟ୍ରିଟମେଣ୍ଟ ଦ୍ୱାରା ବାଉଁଶକୁ କାଠ ଯୋଗ୍ୟ କରାଯିବ ।
ବାଉଁଶର ଗୁଣାତ୍ମକମାନ ବୃଦ୍ଧି କରିବା ସହ ଏହାକୁ କାଠର ବିକଳ୍ପ ଭାବେ ବ୍ୟବହାର କରିବାକୁ ଓଡ଼ିଶା ବାଉଁଶ ମିଶନ ଯୋଜନା କରିଛି ।
ମିଶନର ଜଣେ ବରିଷ୍ଠ ଅଧିକାରୀ କହିଛନ୍ତି ପ୍ରାଥମିକ ପର୍ଯ୍ୟାୟରେ ଆମେ ବାରିପଦା ଓ ଜୟପୁରକୁ ଏଥିପାଇଁ ଚିହ୍ନଟ କରିଛୁ ।
ଏଠାକାର ଜଳବାୟୁ ବାଉଁଶ ଚାଷ ପାଇଁ ଉପଯୁକ୍ତ ଥିବା ବେଳେ ପ୍ରୋସେସିଂ ୟୁନିଟ୍ ଚାଲିବା ପାଇଁ ଏହି ଦୁଇ ସ୍ଥାନରେ ଆମକୁ ଆବଶ୍ୟକ ପରିମାଣରେ ବାଉଁଶ ମିଳି ପାରିବ ।
ଅତ୍ୟାଧୁନିକ ଜ୍ଞାନ କୌଶଳରେ ଏହି ପ୍ରୋସେସିଂ ୟୁନିଟ୍ ସ୍ଥାପନ କରାଯିବ । ଯେଉଁଠାରେ ବାଉଁଶକୁ ସିଧା କରିବା ଠାରୁ ଆରମ୍ଭ କରି ୮୫ ଡିଗ୍ରୀ-୯୦ ଡିଗ୍ରୀ ସେଲସିୟସରେ ଏଚଟୁଓଟୁ ସଲୁ୍ୟସନ୍ କରାଯିବାର ବ୍ୟବସ୍ଥା କରାଯିବ ।
ଜର୍ମାନ୍ ଟେଫ୍ରେର୍ଟ ସଲୁ୍ୟସନ୍ ଦ୍ୱାରା ବାଉଁଶକୁ ୱାଟର ପ୍ରୁଫ୍ କରାଯିବା ସହ ସର୍ଫେସ୍ ଟ୍ରିଟମେଣ୍ଟ ଦ୍ୱାରା ଏହାକୁ ଆସବାବପତ୍ର ନିର୍ମାଣ ପାଇଁ ସବୁ ପ୍ରକାରେ ପ୍ରସ୍ତୁତ କରାଯାଇ ପାରିବ ।
ପ୍ରୋସେସିଂ ୟୁନିଟ୍କୁ ଛାଡ଼ି ଦେଲେ ଆମେ ଖୁବଶୀଘ୍ର ବାଉଁଶ ଟ୍ରିଟମେଣ୍ଟ ଓ ସିଜନିଂ ପ୍ଲାଣ୍ଟ ବସାଇବୁ ।
ବାଉଁଶରୁ ବାହାରୁଥିବା ବର୍ଜ୍ୟବସ୍ତୁକୁ ପରିଚାଳନା କରିବା ପାଇଁ ନୂତନ ଜ୍ଞାନ କୌଶଳ ପ୍ରୟୋଗ କରି ଏକ ବର୍ଜ୍ୟ ପରିଚାଳନା ମେସିନ ବସାଇବୁ ।
ବାଉଁଶ ହସ୍ତଶିଳ୍ପ କାରିଗରୀ, ଗହଣା ପ୍ରସ୍ତୁତି ପାଇଁ କୁଟୀର ଶିଳ୍ପ କେନ୍ଦ୍ର, ଆସବାବପତ୍ର ନିର୍ମାଣ କେନ୍ଦ୍ର, ବାଉଁଶ କରଡି ପ୍ୟାକେଜିଂ, ଧୂପକାଠି ୟୁନିଟର ସମ୍ପ୍ରସାରଣ ଭଳି ବିଷୟ ପ୍ରତି ଧ୍ୟାନ ଦେବୁ ।
ଓଡ଼ିଶାରେ ୩୭୪ ବର୍ଗ କିଲୋମିଟର ବାଉଁଶ ଜଙ୍ଗଲ ଥିବା ବେଳେ ୧୭,୭୯୪ ବର୍ଗ କିଲୋମିଟର ମିକ୍ସଡ ବାମ୍ବୋ ଜଙ୍ଗଲ ଥିବା ଜଣାଯାଇଛି ।
କେନ୍ଦ୍ର କୃଷି ଓ କୃଷକ ମନ୍ତ୍ରଣାଳୟର ରିପୋର୍ଟ ଅନୁସାରେ ୨୦୧୯ ମସିହାରେ ଭାରତ ବାଉଁଶରୁ ୨୮,୦୦୫ କୋଟି ଟଙ୍କା ଆୟ କରିଛନ୍ତି ।
ଦେଶରୁ ୨୦୧୫-୧୬ ମସିହାରେ ୦.୧୧ କୋଟି ଟଙ୍କା ଓ ୨୦୧୬-୨୦୧୭ ବର୍ଷରେ ୦.୩୨ କୋଟି ଟଙ୍କାର ବାଉଁଶ ଓ ବାଉଁଶ ପ୍ରସ୍ତୁତ ସାମଗ୍ରୀ ରପ୍ତାନୀ ହୋଇଥିବା ବେଳେ ଯଥାକ୍ରମେ ୧୪୮.୬୩ କୋଟି ଟଙ୍କା ଓ ୨୧୩.୬୫ କୋଟି ଟଙ୍କାର ବାଉଁଶ ଓ ବାଉଁଶ ସାମଗ୍ରୀ ଆମଦାନୀ ହୋଇଛି । ଏହାର ଅର୍ଥ ଭାରତରେ ବାଉଁଶ ଆମଦାନୀର ଚାହିଦା ଢେର ବେଶୀ ।
ଫରେଷ୍ଟ ସର୍ଭେ ଅଫ୍ ଇଣ୍ଡିଆର ତଥ୍ୟ ଅନୁସାରେ ଭାରତରେ ୧୪ ନିୟୁତ ହେକ୍ଟର ଜଙ୍ଗଲରେ ବାଉଁଶ ଚାଷ କରାଯାଉଥିବା ବେଳେ ତାହା ସମ୍ପୂର୍ଣ୍ଣ ଜଙ୍ଗଲର ୧୨ ପ୍ରତିଶତ ।
ଭୁବନେଶ୍ୱର, ଡିସେମ୍ବର ୧୦(ଲୋକାଲ ୱାୟାର): ଆସନ୍ତା ୩୧ ତାରିଖ ସୁଦ୍ଧା ଗଞ୍ଜାମ, ନୟାଗଡ଼ ଓ କୋରାପୁଟ ଜିଲ୍ଲାରେ ସେରୋ ସର୍ଭେ କରାଯିବ ବୋଲି ଗୁରୁବାର ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ଅଧ୍ୟକ୍ଷତାରେ କୋଭିଡ ସ୍ଥିତିର ସମୀକ୍ଷା ଅବସରରେ କହିଛନ୍ତି ସ୍ୱାସ୍ଥ୍ୟ ବିଭାଗର ଅତିରିକ୍ତ ମୁଖ୍ୟ ଶାସନ ସଚିବ ପ୍ରଦୀପ୍ତ କୁମାର ମହାପାତ୍ର ।
ସେ କହିଛନ୍ତି, ଜାନୁଆରୀରେ କଟକ ଓ ଭୁବନେଶ୍ୱରରେ ସେରୋ ସର୍ଭେ କରାଯିବ ।
ରାଜ୍ୟରେ ଆରୋଗ୍ୟ ହାର ଏବେ ୯୮.୫୨ % । ଯାହାକି ସମଗ୍ର ଦେଶରେ ଦ୍ୱିତୀୟ ସର୍ବଶ୍ରେଷ୍ଠ ।
ଦୈନିକ ସଂକ୍ରମଣ ହାର ପ୍ରଥମ ଥର ୧ %ରୁ ହ୍ରାସ ପାଇ ୦.୯୬% ରେ ପହଞ୍ଚିଛି ।
ଟିକାକରଣ ପାଇଁ ରାଜ୍ୟରେ ସମସ୍ତ ପ୍ରସ୍ତୁତି କରାଯାଇଥିବା ସେ କହିଥିଲେ ।
ଭୁବନେଶ୍ୱର, ଡିସେମ୍ବର ୭ (ଲୋକାଲ ୱାୟାର) : ଓଡ଼ିଶାରେ ଶୀତ ବଢୁଥିବା ବେଳେ ଦକ୍ଷିଣ ଓ ପଶ୍ଚିମ ଓଡ଼ିଶାର ପ୍ରଚଣ୍ଡ ଜାଡ଼ ଅନୁଭୂତ ହେଉଛି ।
ଗତ ୨୪ ଘଣ୍ଟା ମଧ୍ୟରେ ୧୨ଟି ସହରର ସର୍ବନିମ୍ନ ତାପମାତ୍ରା ୧୪ ଡିଗ୍ରୀ ତଳକୁ ଖସିଥିବା ବେଳେ ଫୁଲବାଣୀରେ ସବୁଠାରୁ କମ୍ ୮.୫ ଡିଗ୍ରୀ ସେଲସିୟସ ତାପମାତ୍ରା ରେକର୍ଡ ହୋଇଛି ବୋଲି ଭୁବନେଶ୍ୱରସ୍ଥିତ ପାଣିପାଗ ବିଭାଗର ଆଞ୍ଚଳିକ କାର୍ଯ୍ୟାଳୟ ପକ୍ଷରୁ ସୋମବାର ସୂଚନା ଦିଆଯାଇଛି ।
ସର୍ବନିମ୍ନ ୧୪ ଡିଗ୍ରୀ ସେଲସିୟସ ତଳେ ଥିବା ୧୨ ସହର ହେଲା, ସୋନପୁର (୮.୮), ଦାରିଙ୍ଗିବାଡ଼ି (୯), ଅନୁଗୁଳ (୧୦.୬), କୋରାପୁଟ (୧୦.୬), ଭବାନୀପାଟଣା (୧୧.୬), ସୁନ୍ଦରଗଡ଼ (୧୩), ମାଲକାନଗିରି (୧୩), ବୌଦ୍ଧ (୧୩), ତାଳଚେର (୧୩.୩), ଝାରସୁଗୁଡ଼ା, (୧୩.୪) ଏବଂ ବଲାଙ୍ଗୀରରେ (୧୩.୫) ।
ତେବେ ଭୁବନେଶ୍ୱରରେ ତାପମାତ୍ରା ୧୭.୬ ଡିଗ୍ରୀ ସେଲସିୟସ ରହିଥିବା ବେଳେ କଟକରେ ୧୬.୪ ଡିଗ୍ରୀ ଅଛି ।
ଅନ୍ୟପଟେ ଚାନ୍ଦବାଲି ଏବଂ ରାୟଗଡ଼ାରେ ଅତିଘନ କୁହୁଡ଼ି ହୋଇଥିବା ବେଳେ ଦୃଶ୍ୟମାନ ଦୂରତା ୪୦ ମିଟର ରହିଥିଲା ।
ସେହିଭଳି ପାରାଦୀପ, ସୋନପୁର ଏବଂ ବୌଦ୍ଧରେ ମଧ୍ୟ ଘନକୁହୁଡି ରହିଥିଲା । ପାରାଦୀପଠାରେ ଦୃଶ୍ୟମାନ ଦୂରତା ୫୦ ମିଟର ଥିବାବେଳେ ସୋନପୁର ଏବଂ ବୌଦ୍ଧ ଠାରେ ଦୃଶ୍ୟମାନ ଦୂରତା ୧୦୦ ମିଟର ରହିଥିଲା ।
ଭୁବନେଶ୍ୱର, କଟକ, କୋରାପୁଟ ଏବଂ ନୟାଗଡ଼ରେ ହାଲୁକା କୁହୁଡି ରହିଥିଲା ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
କଠିନ ପରିସ୍ଥିତିମଧ୍ୟରେ ଏହି ଝିଅମାନଙ୍କର ଦୃଢ ଆତ୍ମବିଶ୍ୱାସ ଓ ନିରନ୍ତର ପ୍ରୟାସ ସମସ୍ତଙ୍କ ପାଇଁ ଉଦାହରଣ ସୃଷ୍ଟି କରିଛି ।
